**Finska**

**Republika Finska** ([finsko](http://sl.wikipedia.org/wiki/Fin%C5%A1%C4%8Dina): *Suomi*, [švedsko](http://sl.wikipedia.org/wiki/%C5%A0ved%C5%A1%C4%8Dina): *Finland*) je [obmorska](http://sl.wikipedia.org/wiki/Morje) [Nordijska](http://sl.wikipedia.org/wiki/Nordijska_dr%C5%BEava) [država](http://sl.wikipedia.org/wiki/Dr%C5%BEava). Finska sodi v skupino 15 držav [evroobmočja](http://sl.wikipedia.org/wiki/Evroobmo%C4%8Dje), zato je njena denarna enota evro. Nacionalna valuta države je bila do tedaj [finska marka](http://sl.wikipedia.org/wiki/Finska_marka).

**Osnovni podatki**

Njeno glavno mesto so [Helsinki](http://sl.wikipedia.org/wiki/Helsinki). Finska je po državni ureditvi [parlamentarna](http://sl.wikipedia.org/wiki/Parlament) [republika](http://sl.wikipedia.org/wiki/Republika). Trenutni predsednik je **Sauli Niinistö**. Predsednik vlade pa je Jyrki Karainen. Finska ima dvanajst provinc, ki so razdeljene v upravna okrožja. Njihova himna je Maamme

Finska se je osamosvojila [6. decembra](http://sl.wikipedia.org/wiki/6._december) [1917](http://sl.wikipedia.org/wiki/1917), od leta [1995](http://sl.wikipedia.org/wiki/1995) pa je članica [Evropske Unije](http://sl.wikipedia.org/wiki/Evropska_Unija).

Finska je velika kar 337.030 km². Od tega je 305.470 km² kopnega in 31.560 km² vode. Čeprav je država tako velika, ima malo prebivalcev. Zadnji podatki so znani od julija 2007takrat naj bi jih bilo 5.238.460, kar je 17 prebivalcev na km². Povprečna življenjska doba pri moških je okoli 75 let, pri ženskah pa 82 let.

Finska ima dva [uradna jezika](http://sl.wikipedia.org/wiki/Uradni_jezik): [finščino](http://sl.wikipedia.org/wiki/Fin%C5%A1%C4%8Dina), ki se uporablja v 92 %, ter [švedščino](http://sl.wikipedia.org/wiki/%C5%A0ved%C5%A1%C4%8Dina), ki jo uporabljajo samo v 6 %. Na [Laponskem](http://sl.wikipedia.org/wiki/Laponska) skrajnem severu pa ljudstvo [Sami](http://sl.wikipedia.org/wiki/Sami) uporablja svoj jezik. Finščina spada v [ugrofinsko skupino](http://sl.wikipedia.org/wiki/Ugrofinski_jeziki) jezikov. Najbolj popularen tuji jezik je [angleščina](http://sl.wikipedia.org/wiki/Angle%C5%A1%C4%8Dina), ki jo tudi govori večina ljudi. Na Finskem že od leta [1923](http://sl.wikipedia.org/wiki/1923) velja popolna svoboda [veroizpovedi](http://sl.wikipedia.org/wiki/Veroizpoved).

Finska zastava je sestavljena iz dveh barv: modre, ki predstavlja jezera, in bele, ki predstavlja sneg.

**Geografska razporeditev**

Finska leži med [Švedsko](http://sl.wikipedia.org/wiki/%C5%A0vedska) na zahodu in [Rusijo](http://sl.wikipedia.org/wiki/Rusija) na vzhodu poleg tega pa ima tudi kopensko mejo z [Norveško](http://sl.wikipedia.org/wiki/Norve%C5%A1ka) ter morsko mejo z [Estonijo](http://sl.wikipedia.org/wiki/Estonija). Večina Finske je dokaj ravna (njena nadmorska višina je od 120–190 m) malce več kot četrtina pa leži v [arktičnem krogu](http://sl.wikipedia.org/w/index.php?title=Arkti%C4%8Dni_krog&action=edit&redlink=1). Na tem območju je bolj hribovito (najbolj blizu meje z Norveško). Gozdovi prekrivajo kar tri četrtine finskega ozemlja, jezera ter drugi viri vode pa kar deset odstotkov. Najsevernejši del države je [Laponska](http://sl.wikipedia.org/wiki/Laponska), kjer pa najdemo tudi višje hribe ter je večino časa sneg. Finsko se deli na šest pokrajin:

* [Južna Finska](http://sl.wikipedia.org/w/index.php?title=Ju%C5%BEna_Finska&action=edit&redlink=1)
* [Zahodna Finska](http://sl.wikipedia.org/w/index.php?title=Zahodna_Finska&action=edit&redlink=1)
* [Vzhodna Finska](http://sl.wikipedia.org/w/index.php?title=Vzhodna_Finska&action=edit&redlink=1)
* [Oulu](http://sl.wikipedia.org/wiki/Oulu)
* [Laponska](http://sl.wikipedia.org/wiki/Laponska)
* [Åland](http://sl.wikipedia.org/wiki/%C3%85land)

Drugače pa so za Finsko značilna jezera, polotoki, otoki, deroče reke itd. Močvirja so tudi pribežališče lososov, ki pa so postali, podobno kot volkovi, rjavi medvedi in risi, že precej redki. Nihče ne ve natančno, koliko jezer je pravzaprav na Finskem, že če štejemo samo tiste, ki imajo več kot 200 km premera jih je okoli 55.000. Zato so ti podatki vedno samo v približkih. Imajo okoli 187.888 jezer ter 179.584 otokov.

**Pokrajina**

Finska je dežela prehodov, v njeni naravi ni nenadnih sprememb in večjih višin. Dve tretjini polagoma proti severozahodu dvigajoče se, večinoma z gozdovi porasle dežele ne dosega 200 metrov nadmorske višine. Samo na skrajnem severozahodu sega na Finsko del Skandinavskega gorovja in v njem je tudi 1.324 metrov visoki vrh Haltiatunturi.

Jezerska dna so zelo primerna za njive zato so veliko jezer že izsušili.

Tako kot vsa dežela so tudi jezera nastala v zadnji [ledeni dobi](http://sl.wikipedia.org/wiki/Ledena_doba). Led je med polzenjem poglabljal že obstoječe vdolbine in doline, krušil mehke dele kamnite podlage ter tako izdolbel luknje za jezera. Nekaj jezer pa je nastalo tako, da je ledeniška voda prekrila z nanosi leden pokrov. Prekriti led se je čez stoletja stalil in takrat se je nanos pogreznil, ostanek kotanje pa se je napolnil z vodo. Nekatere jezerske kotanje pa so samo s čelno moreno zaprte doline ali kotline.

**Podnebje**

Zaradi zemljepisne lege je na Finskem, razen ob morju, celinsko podnebje. Vpliv [Zalivskega toka](http://sl.wikipedia.org/wiki/Zalivski_tok) je komaj še zaznaven, vendar pa so poletja v primerjavi z drugimi deželami na enaki zemljepisni širini še razmeroma topla. Tudi na severu so temperature poleti, ko sonce spremeni noč v dan, še prav mile. Zime pa so dolge in ostre, z dolgotrajno snežno odejo, ki jo samo na jugu kdaj pa kdaj načne kakšna odjuga. Na Laponskem velja -15 °C za običajno zimsko temperaturo, včasih pa doseže mraz tudi -40 °C. To ni nič čudnega, kajti onkraj polarnega kroga se v decembrskih in januarskih dnevih pokaže sonce nad obzorje največ za nekaj minut. Nekaj blagega vpliva na podnebje ima [Baltsko morje](http://sl.wikipedia.org/wiki/Baltsko_morje), vendar le takrat, kadar ni zamrznjeno. Od decembra do aprila sta severni del Botnijskega zaliva in deloma tudi srednji del Baltskega morja prekrita z ledom in takrat učinkujeta kot hladilnik.

**Gospodarstvo**

Finska se je šele po drugi svetovni vojni preobrazila iz kmetijske države v industrijsko, vendar že sodi med države z nadpovprečno visoko življenjsko ravnijo. Po dohodku na prebivalca prekaša marsikatero zahodnoevropsko industrijsko državo. Njeno gospodarstvo je močno prepleteno s svetovnim trgovanjem. Država je članica Evropskega združenja za svobodno trgovino (EFTA).

Leta 2002 je finska kot plačilno sredstvo uvedla Evro.

Finci že uporabljajo skoraj vse primerne vode in skoraj ne morejo več graditi novih vodnih elektrarn. Zato so začeli v pridobivanje elektrike uvajati v precejšnjem obsegu jedrsko energijo. Za pokrivanje energetskega primanjkljaja uvažajo premog iz [Poljske](http://sl.wikipedia.org/wiki/Poljska), [nafto](http://sl.wikipedia.org/wiki/Nafta) pa večinoma iz Rusije. Država ima močno razvite številne industrijske panoge, saj kovinska, elektronska ter tehnična industrija skupaj predstavlja 50 % izvoz, lesna pa 30 %. Je tudi vodilna država v uporabi [interneta](http://sl.wikipedia.org/wiki/Internet), število uporabe [mobilnikov](http://sl.wikipedia.org/w/index.php?title=Mobilnik&action=edit&redlink=1) pa že presega število stacionarnih telefonskih storitev. [Nokia](http://sl.wikipedia.org/wiki/Nokia) je ena od najbolj poznanih podjetij na Finskem.

**Kultura**

**Glasba**

[Glasba](http://sl.wikipedia.org/wiki/Glasba) je tista umetniška zvrst po kateri je Finska najbolj poznana v tujini. Glasbeni načrt je namreč zelo pomemben del učnega načrta. Na ta način vzbudijo zanimanje za skladanje, hkrati pa Finci tako poskrbijo za koncertno publiko, ki bo v prihodnosti aktivna in bo imela pozitiven odnos do glasbe. V novem tisočletju pa sta v svetu vedno bolj poznana finska [rock](http://sl.wikipedia.org/wiki/Rock) in [metal](http://sl.wikipedia.org/wiki/Metal) glasba. Finske skupine kot so [HIM](http://sl.wikipedia.org/wiki/HIM), [Children of Bodom](http://sl.wikipedia.org/wiki/Children_of_Bodom), [Lordi](http://sl.wikipedia.org/wiki/Lordi), [Nightwish](http://sl.wikipedia.org/wiki/Nightwish), [The Rasmus](http://sl.wikipedia.org/w/index.php?title=The_Rasmus&action=edit&redlink=1), [Sonata Arctica](http://sl.wikipedia.org/wiki/Sonata_Arctica), Northen Kings in druge, so poznane po vsem svetu.

**Književnost**

Finci so eni izmed najbolj rednih bralcev na svetu. To potrjuje visoka stopnja obiskovanja javnih knjižnic ter število knjigarn. Kot je bilo omenjeno že na začetku je najbolj znani finski ep [Kalevala](http://sl.wikipedia.org/wiki/Kalevala), preveden kar v 45 jezikov.

**Prehrana**

Finska prehrana je mešanica skandinavske (Danska, Švedska, Norveška), evropske ter ruske kuhinje. Pogosto uporabljajo različne žitarice ter sadje (predvsem gozdne sadeže). Njihova tradicionalna hrana je preprosta. V veliki večini sestavljena iz rib (predvsem lososa in kaviarja) in jelenjega mesa.

Ena njihovih tradicionalnih jedi je tudi pita z ribjim ali svinjskim mesom. Najbolj zanimiva in hkrati tudi najbolj nenavadna jed pa je Mämmi, ki je tradicionalna velikonočna jed. To jed strežejo že od 13 stoletja.